钦定古今图书集成/理学汇编/学行典/第057卷 > 杨龟山集 > 《荆州所闻》
## 钦定古今图书集成/理学汇编/学行典/第057卷 > 杨龟山集 > 《荆州所闻》

一介之与万锺，若论利则有多寡，若论义，其理一也。
伊尹惟能一介知所取与，故能禄之以天下弗顾，系
马千驷弗视。自后世观之，则一介不以与人为太吝，
一介不以取诸人为太洁。然君子之取予，适于义而
已。予之啬，取之微，虽若不足道矣，然苟害于义，又何
多寡之闲乎？孔子于公西赤之富，不恤其请；于原宪
“之贫，不许其辞。”此知所予者也。《孟子》言“非其道，则一
箪食不可受于人，如其道，则舜受尧之天下，不以为
泰。”此知所取者也。